Dokters buite Tzaneen gekaap, kaal uitgetrekArgieffoto Die polisie het ŉ volskaalse soektog van stapel gestuur na ŉ bende wat glo twee mediese dokters, ŉ man en ŉ vrou, buite Tzaneen in Limpopo gekaap en beroof het voordat hulle later naak langs die pad afgelaai is. Lt.kol. Moatshe Ngoepe, polisiewoordvoerder, het gesê die voorval het Vrydagnag plaasgevind. “Die polisie het Saterdag omstreeks 02:00 op die kaal man en vrou langs die pad in die Tshitale-omgewing, buite Thohoyandou, afgekom. Hulle het niks aangehad nie en aan die polisie gesê hulle is mediese dokters,” het Ngoepe gesê. Die egpaar beweer hulle is vroeër die nag naby die Tickyline-nedersetting buite Tzaneen gekaap. “Die vrou het in ŉ Mercedes Benz gery wat ŉ pap band gekry het. Die man het in ŉ Toyota Hilux Legend gery en was besig om sy vrou te help om die band om te ruil. ŉ Groep gewapende mans het op hulle toegeslaan en skote afgevuur. Die slagoffers is in die bakkie ingeboender en die verdagtes het sowat 100 km ver met hulle gery voordat hulle in die veld buite Thohoyandou afgelaai is. Albei voertuie, sowel as die egpaar se klere en persoonlike besittings is gesteel.” Die egpaar is nie tydens die voorval beseer nie. Die stasiebevelvoerder van die Shitale-polisie het vir die egpaar klere gegee het. Daar is dadelik begin om na die twee voertuie te soek. Die Mercedes se registrasienommer is Tangy L en die bakkie sŉ is DGC 821 L. Die polisie ondersoek ŉ saak van kaping en gewapende roof. Die verdagtes is onbekend en niemand is nog in verband met die voorval in hegtenis geneem nie.